CELEX: 32016R0874
Language: ro
Date: 2016-06-01 00:00:00
Title: Regulamentul de punere în aplicare (UE) 2016/874 al Comisiei din 1 iunie 2016 de modificare a Regulamentului de punere în aplicare (UE) 2015/943 privind măsurile de urgență de suspendare a importurilor de fasole uscată provenind din Nigeria (Text cu relevanță pentru SEE)

2.6.2016   
            
            
               RO
            
            
               Jurnalul Oficial al Uniunii Europene
            
            
               L 145/18
            
         REGULAMENTUL DE PUNERE ÎN APLICARE (UE) 2016/874 AL COMISIEI
   din 1 iunie 2016
   de modificare a Regulamentului de punere în aplicare (UE) 2015/943 privind măsurile de urgență de suspendare a importurilor de fasole uscată provenind din Nigeria
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare în general și siguranța acestora în special, la nivelul Uniunii și la nivel național. Acesta prevede măsuri de urgență care trebuie luate de Comisie în cazul în care există dovezi că produsele alimentare importate dintr-o țară terță sunt susceptibile de a constitui un risc grav pentru sănătatea umană.
            
         
               (2)
            
            
               Regulamentul de punere în aplicare (UE) 2015/943 al Comisiei (2) interzice importul de fasole uscată provenind din Nigeria declarată la codul NC 0713 39 00, din cauza numărului mare de cazuri de contaminare cu o substanță activă neautorizată, diclorvos, la niveluri care depășesc cu mult doza acută de referință stabilită provizoriu de către Autoritatea Europeană pentru Siguranța Alimentară. În așteptarea punerii în aplicare de către Nigeria a măsurilor adecvate de gestionare a riscurilor, interdicția trebuie să se aplice până la 30 iunie 2016.
            
         
               (3)
            
            
               În urma introducerii interdicției de import, au fost emise notificări către Sistemul de alertă rapidă pentru alimente și furaje în ceea ce privește fasolea uscată provenind din Nigeria declarată la codurile NC 0713 35 00 și 0713 90 00 ca urmare a contaminării cu diclorvos. Așadar, domeniul de aplicare al interdicției existente ar trebui extins la aceste două coduri suplimentare.
            
         
               (4)
            
            
               Prezența continuă a diclorvosului în fasolea uscată importată din Nigeria și stadiul implementării de către Nigeria a unui plan de acțiune privind combaterea integrată a dăunătorilor și conținuturile maxime aplicabile reziduurilor de pesticide nu permit să se concluzioneze că se poate realiza pe termen scurt conformitatea cu cerințele legislației alimentare în ceea ce privește reziduurile de pesticide.
            
         
               (5)
            
            
               Prin urmare, durata interdicției asupra importurilor ar trebui prelungită cu încă trei ani, pentru a permite Nigeriei să pună în aplicare măsurile adecvate de gestionare a riscurilor și să ofere garanțiile necesare.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articol unic
   Regulamentul de punere în aplicare (UE) 2015/943 se modifică după cum urmează:
   
               1.
            
            
               Articolul 1 se înlocuiește cu următorul text:
               „Articolul 1
               Prezentul regulament se aplică tuturor tipurilor de fasole uscată provenind din Nigeria declarate la codurile NC 0713 35 00, 0713 39 00 și 0713 90 00.”
            
         
               2.
            
            
               Articolul 5 se înlocuiește cu următorul text:
               „Articolul 5
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
               Se aplică până la 30 iunie 2019.”
            
         
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 31, 1.2.2002, p. 1.
   
      (2)  Regulamentul de punere în aplicare (UE) 2015/943 al Comisiei din 18 iunie 2015 privind măsurile de urgență de suspendare a importurilor de fasole uscată provenind din Nigeria și de modificare a anexei I la Regulamentul (CE) nr. 669/2009 (JO L 154, 19.6.2015, p. 8.).